b'\n_START_ARTICLE_\nPape\xc5\xbe Siricij\n_START_SECTION_\nTe\xc5\xbeave s protipape\xc5\xbeem\n_START_PARAGRAPH_\n\xc5\xbde enajst dni po Damazovi smrti je bil izvoljen za pape\xc5\xbea voditelj \xc5\xbeupnije  Svete Pudencijane v Rimu, ugledni duhovnik (prezbiter) Siricij. Ursin je zopet poizkusil sre\xc4\x87o; vendar Rimljani niso dovolili, da bi se stvari zapletle tako, kot ob izvolitvi njegovega predhodnika Damaza. Tokrat se je postavil na njegovo stran tudi cesar Valentinijan; v svojem pismu izra\xc5\xbea veselje nad njegovo izvolitvijo in poveli\xc4\x8duje njegovo pobo\xc5\xbenost v dopisu Pinijanu z dne 25. februarja 385. Verjetno je hotel s tem dokon\xc4\x8dati vse spletke v Ursinovem taboru. Cesar je pozneje dokazal svojo naklonjenost z darovanjem sredstev za obnovo in pove\xc4\x8danje bazilike svetega Pavla, da je dosegla skoraj dana\xc5\xa1njo veli\xc4\x8dino; pape\xc5\xbe Siricij je 390 posvetil Baziliko svetega Pavla v Rimu, imenovano tudi bazilika svetega Pavla zunaj obzidja. Po\xc5\xbear 1823 je - razen prezbiterija z dragocenimi mozaiki - skoraj vse uni\xc4\x8dil; v naslednjih desetletjih pa so jo polagoma spet obnovili._NEWLINE__NEWLINE_Ursina so zopet izgnali iz Rima; tokrat je postal neapeljski \xc5\xa1kof, kjer je umrl okrog 391.\n_START_SECTION_\nNova politi\xc4\x8dna in cerkvena razdelitev\n_START_PARAGRAPH_\nNasilne\xc5\xbe Maksim je dal Priscilijana, ki so ga nekateri dol\xc5\xbeili herezije, umoriti. Tako ravnanje so med mnogimi drugimi javno obsodili skupaj s Siricijem tudi milanski \xc5\xa1kof Ambro\xc5\xbe in tourski \xc5\xa1kof Martin._NEWLINE__NEWLINE_Cesar Teodozij je \xc5\xa1e zadnji\xc4\x8d za kratko obdobje zdru\xc5\xbeil pod svojim \xc5\xbeezlom celotno Rimsko cesarstvo od 392-395. \xc5\xbde 379 pa je Ilirik, ki je obsegal balkanske in podonavske de\xc5\xbeele, razdelil po \xc4\x8drti Kotor-Drina-Sava-Donava na vzhodni in zahodni Ilirik. Prvi je pripadel vzhodnemu, drugi zahodnemu rimskemu cesarstvu. Meja med njima je pomenila tudi mejo med latinsko in gr\xc5\xa1ko kulturo - in se je obdr\xc5\xbeala vse do dana\xc5\xa1njih dni. Novo razdelitev pa je rimski patriarhat upo\xc5\xa1teval toliko, da je za pokrajine vzhodnega Ilirika ustanovil poseben apostolski vikariat s sede\xc5\xbeem v Solunu, ki je bil tesno povezan z Rimom, dokler ga ni 732 cesar Leon III. nasilno priklju\xc4\x8dil carigrajskemu patriarhatu, ki pa takrat \xc5\xa1e ni bil pretrgal cerkvene povezave z Rimom. _NEWLINE_Siricij je do\xc5\xbeivel, da je Teodozij, ki je postal edini vladar v celotnem cesarstvu, prepovedal poganske \xc5\xbertve, obiskovanje poganskih templjev ter odlo\xc5\xbeil naslov \xe2\x80\x9ePontifex Maximus\xe2\x80\x9d, ki ga je takoj prevzel pape\xc5\xbe._NEWLINE_Vse to je bilo v Ambro\xc5\xbeevem in zahodnja\xc5\xa1kem prepri\xc4\x8danju \xe2\x80\x93 v nasprotju z vzhodnja\xc5\xa1kim gledanjem, po katerem je cesar imel absolutno oblast ne le v dr\xc5\xbeavi, ampak tudi v Cerkvi \xe2\x80\x93 da \xe2\x80\x9ecesar ni nad Cerkvijo, ampak v Cerkvi\xe2\x80\x9d.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nPape\xc5\xbe Siricij je umrl 26. novembra 399 v Rimu._NEWLINE_Pokopan je v baziliki svetega Silvestra v bli\xc5\xbeini Priscilinega pokopali\xc5\xa1\xc4\x8da na Via Salaria v Rimu. _NEWLINE_V Rimski martirologij, v seznam svetnikov, ga je vpisal Benedikt XIV.'